Primarul Clotilde Armand este principalul vinovat pentru lipsa siguranței din școlile de pe raza sectorului 1, pentru că a redus la minimum paza în unitățile de învățământ, susține Dan Podaru, fost consilier local.
"Din punctul meu de Vedere, principalul vinovat pentru actuala situație gravă existentă la Școala Titulescu este chiar primarul Clotilde Armand. Voi argumenta această afirmație: începând cu anul 2020, în momentul în care, din păcate, Clotilde Armand a câștigat funcția de primar al sectorului 1, aceasta a desființat paza din școli. În primă fază, a desființat-o complet. Acest fapt a generat o situație gravă și, în urma reacțiilor directorilor de școli, paza a fost reluată în unitățile de învățământ, dar cu un singur paznic. Dintr-o proporție de 100%, se asigură o pază în proporție de doar aproximativ 20%. Principalul vinovat este chiar primarul Clotilde Armand, care a pus viața, sănătatea și, iată, integritatea corporală și morală a copiilor în pericol. Ea este omul care trebuie tras la răspundere pentru orice neajuns de acest gen care se înregistrează la nivelul liceelor sau școlilor generale din sectorul 1", a declarat Dan Podaru, pentru "România liberă".
Podaru a demisionat recent din funcția de consilier local al sectorului 1 și din PNL, acuzând că șeful interimar al filialei liberalilor nu mai permite luări de poziție împotriva edilului Clotilde Armand.
Părinții unui elev de clasa a II-a au acuzat că minorul a fost violat, în repetate rânduri, în toaleta unității de învățământ preuniversitar.
Astăzi este programată o ședință la școala în cauză, unde sunt așteptați și reprezentanți ai Primăriei Sectorului 1.
Surse spun că la întâlnirea cu părinții de la Școala "Nicolae Titulescu" ar urma să participe și primarul Clotilde Armand.